Consiliul General a respins pentru a treia oară proiectul de buget al Capitalei pentru anul 2024. Acesta a avut 17 voturi "pentru", unul "împotrivă" şi 23 de abţineri.
Primarul general al Capitalei, Nicuşor Dan, a precizat că în conturile PMB există în prezent 22 de milioane de lei, care ar putea creşte în perioada următoare la 30 – 35 de milioane, ca urmare a încasării unor datorii şi redevenţe. Cu aceşti bani vor putea fi plătite salarii, dar nu şi taxele aferente la stat.
"După ce o să facem asta, nu o să mai avem chiar nimic în cont. Adică, dacă o să ne ceară spitalele sau străzile sau ALPAB sau factura de curent pentru iluminat stradal, nu o să mai avem bani de nimic", a explicat el.
În condiţiile în care liberalii cer să fie suplimentate cu un miliard de lei sumele alocate pentru transportul public şi termie, Nicuşor Dan a reiterat că pentru aceste capitole s-au prevăzut în total 2 miliarde de lei, dar suma va creşte până la finele anului la 3 miliarde.
Totodată, cele 2 miliarde de lei ar urma să fie majorate cu 256 de milioane de lei, în contextul în care, joi, Comisia de Autorizare a Împrumuturilor Locale (CAIL) din cadrul Ministerului Finanţelor a validat un împrumut de 265 de milioane de lei pentru refinanţarea unui credit al PMB. Nicuşor Dan a adăugat că, în cursul ultimei săptămâni, s-a întâlnit cu reprezentanţii unor instituţii cu bugete mari, precum Administraţia Străzilor, Administraţia Spitalelor, ALPAB sau Administraţia pentru Consolidarea Clădirilor cu Risc Seismic, iar aceştia i-au transmis că o eventuală diminuare a bugetelor "le-ar perturba activitatea".